
נוסח לא מתוקן

מושב שלישי

פרוטוקול מס' 426

מישיבת ועדת החוקה, חוק ומשפט

יום ראשון, י"ג בשבט, התשס"ח (20 בינואר 2008), שעה 12:30

סדר היום: הצעת חוק אימוץ ילדים (תיקונים שונים), התשס"ו-2006 של חה"כ קולט אביטל (פ/1027)

              הצעת חוק האימוץ (תיקון – סייג לחזרת ההורים הביולוגיים מהסכמתם למסירת ילדים          לאימוץ) התשס"ו-2006 של חה"כ זבולון אורלב (פ/1222)

נכחו:
חברי הוועדה: יצחק לוי-מ"מ היו"ר

                        קולט אביטל

                        זבולון אורלב

                        דוד רותם

מוזמנים:    אורנה הירשפלד- מנהלת שרות למען הילד, משרד הרווחה

                   ליאורה אברמוביץ- עו"ד, לשכה משפטית, משרד הרווחה

                   ד"ר פרץ סגל – משרד המשפטים

                   מוריה בקשי-עו"ד, משרד המשפטים

                   ורד שמחי – עו"ד, מנהלת הלשכה לסיוע משפטי – נצרת

                   נטע אלחלל

                   שרון ציונה

                   נועה ברודסקי-לוי-עו"ד, לשכה משפטית, המועצה לשלום הילד

                   אדווין פרידמן-עו"ד, לשכת עורכי הדין

ייעוץ משפטי: תמי סלע

מנהלת הוועדה: דורית ואג

קצרנית: יפעת שפרכר

הצעת חוק אימוץ ילדים (תיקונים שונים), התשס"ו-2006

הצעת חוק האימוץ ( תיקון – סייג לחזרת ההורים הביולוגיים מהסכמתם

למסירת ילדים לאימוץ), התשס"ו-2006

היו"ר יצחק לוי:

בוקר טוב, אני פותח את הישיבה. 

תמי סלע:


אני רוצה להתייחס לסעיף 8א הסכמת הורה ומועד קבלתה (א) הסכמת הורה למסירת ילדו לאימוץ משמעותה הסכמה מדעת שניתנה לאחר שהובא לידיעת ההורה מידע כאמור בסעיף 8ב, באופן שיאפשר לו להחליט על מסירת ילדו לאימוץ בדרך של בחירה מרצון ואי תלות. זה מנוסח על יסוד ניסוח שקיים בחוק זכויות החולה. האפשרות לבוא ולבטל את ההסכמה בגלל שהיא לא הסכמה מדעת זאת אחת האופציות. יכולים לחזור לנוסח של החוק ולהגיד שההסכמה לא ניתנה באופן שאיפשר לקבל את ההחלטה תוך בחירה מרצון ואי תלות, שזה מעבר למסירת המידע שנעשתה לפי ההוראות של סעיף 8ב. צריך שיהיה ברור מה הדברים שצריך להסביר, לא משהו עמום שאחר כך יכול להכניס אי ודאות לתוקף של ההסכמה.

קולט אביטל:

יש פה הבדל בין המסביר למוסבר. אני רוצה שאדם יבין את ההשלכות. פקיד סעד יכול להסביר לו, אבל אני רוצה להיות בטוחה שהאדם הבין.  

תמי סלע:

זה נכון שצריך להפנות לסעיף 9 שמפרט את התהליך. מי שמסביר לא יכול להתחייב שהצד השני מבין. 

דוד רותם:

אם שמים את הנקודה אחרי 8ב, אז המצב הוא שאחרי שהסבירו לו את מה שקיים והוא הסכים זאת תהיה הסכמה מדעת. 

קולט אביטל:

ברגע שהוא מסכים נגמר הסיפור. 

מוריה בקשי:

בסעיף 9(ד) יש את תמונת הראי לא רק של ההסבר מכיוון של פקיד הסעד, אלא גם את זה שההורה יחתום על כתב ההסכמה מרצון חופשי. אנחנו נפנה ל8ב ול9. 

קולט אביטל:

אני כאן מחמירה משום שאני רוצה שיהיה ברור שאדם שמוותר לא יוכל לבוא 10ימים לאחר מכן ולהגיד שהדברים לא הוסברו לו עד הסוף. 

היו"ר יצחק לוי:

 ב9(ד)  כתוב שההורה יחתום על כתב ההסכמה ויצהיר כי חתם מתוך הבנה ורצון חופשי ולאחר שהוסברו לו בשפה מובנת כל רכיבי כתב ההסכמה.  אנחנו מסכמים שאנחנו מפנים ל8ב ו9. 

אדווין פרידמן:


בסעיף 8א מתייחסים להסכמת ההורה. השאלה אם אנחנו מבקשים את הסכמת שני ההורים. בהרבה מקרים לא יודעים מי האבא.

תמי סלע:

הכוונה היא לכל הורה. כמובן שבמציאות יש מצב שיש הורה אחד. זאת סוגייה אחרת. 

היו"ר יצחק לוי:

אנחנו לא מדברים על מה שאתה מדבר. יש הליכים ידועים בחוק בעניין הזה. 

קולט אביטל:

מישהו יכול לבוא ולהגיד שכל עוד אין הסכמה של שני ההורים..

מוריה בקשי:

הוויתור על האבא זה רק בהליך מסודר של בית המשפט.

ליאורה אברמוביץ:

ברור שצריך הליך משפטי לגבי כל אחד מההורים. כך זה עובד.

תמי סלע:

קבענו חריג בסעיף קטן (ג) למצבים שיש סכנת חיים. קבענו שבית המשפט יהיה רשאי לקבל את ההסכמה אף אם לא חלפו שבעה ימים. השאלה שעלתה היא אם זה צריך להיות קבלת ההסכמה על ידי בית המשפט, או אישור של קבלת ההסכמה על ידי בית המשפט. לא בטוח שדווקא במצבים האלה אפשר להגיע לבית המשפט ולתת את ההסכמה. אולי יותר נכון לאפשר כאן קבלת הסכמה על ידי פקיד סעד ושההליך הזה יאושר בבית המשפט. 

ליאורה אברמוביץ:

לפי הניסוח עולה שרק בית משפט יכול לקבל את ההסכמה, זאת אומרת לשמוע את ההסכמה. אני חושבת שהכוונה בניסוח הייתה לעניין של המועד. 

היו"ר יצחק לוי:

אני חושב שצריך להיות כתוב על אף האמור בסעיף קטן (ב), לא על אף האמור בסעיף קטן (א). אנחנו מתקנים את זה.

נועה ברודסקי-לוי:

אפשר להפנות בסעיף קטן (ג) לסעיף 9 שקובע בפני מי אפשר להביע את אותה הסכמה. 

תמי סלע:

ברור שזה לא המעמד של קבלת ההסכמה.

נועה ברודסקי-לוי:

צריך להיות ברור שזה לא חייב להיות בפני בית משפט.

תמי סלע:

אני חושבת שההצעה שאומרת לאשר קבלה זה דבר שמבהיר.

נועה ברודסקי-לוי:


מכיוון שאנחנו מדברים על 7 ימים, אז יש חשש שבאותם ימים יישאר תינוק בבית חולים או יעבור למשפחה נוספת לאיזו שהיא תקופה. גם אם לא מקבלים את ההסכמה של ההורה, עדיין צריך להיות איזה שהוא פתרון לתקופת הזמן הזאת.

תמי סלע:

הכנסנו תיקון לסעיף 12. שם זה הסעיף שמדבר על מסירת התינוק על ידי פקיד סעד. 

ד"ר פרץ סגל:

יש לי קושי עם המינוח "לאשר קבלה". לאשר זה להזמין את בעלי הדין כדי שבית המשפט ייווכח שההסכמה ניתנה. אם הוא מאשר את זה בנוכחות הצדדים פירושו של דבר שהצדדים יכולים להגיע לבית המשפט. בית המשפט לא רק נותן אישור לתצהיר שנעשה. אני לא בטוח שהמינוח "לאשר קבלה" מוסיף משהו בעניין הזה.

אורנה הירשפלד:

אני הבנתי שלא מדובר על הבאת בעלי הדין, אלא על העברת המסמכים והנימוקים לקבלת ההסכמה טרם מלאו 7 ימים. הפרקטיקה של להביא את הבחורה לבית המשפט לא פותר את העניין.

זבולון אורלב:

אמרנו שאנחנו לא מעוניינים בכך.

היו"ר יצחק לוי:

אנחנו רוצים להבהיר כאן שההליך יכול להיות גם שלא באמצעות הבאת האב, האם או שניהם. 

ד"ר סגל פרץ:

אם סומכים על פקיד הסעד, אז נסמוך עליו לפני  7 ימים או אחרי 7 ימים. בית המשפט צריך להשתכנע בדבר.

היו"ר יצחק לוי:


תכתבו שרשאי בית המשפט לקבל. למה לכתוב ניסוח לא מובן?  תגידו לנו את מי אתה רוצים.  

ליאורה אברמוביץ:

יש בלבול באיך הדברים עובדים. סעיף 8א מדבר על קבלת הסכמה במובן זה שבית המשפט רואה בזה הסכמה של הורה לאימוץ בשלב של צו האימוץ. בשלב של צו האימוץ בית המשפט רואה שהמסמך שהוא קיבל לידו הוא הסכמת ההורה לאימוץ. הוא לא מדבר על השלב של קבלת ההסכמה בשלב של לעמוד מול ההורה הביולוגי, אלא על צו האימוץ. 

היו"ר יצחק לוי:

הכותרת של הסעיף זה הסכמת הורה ומועד קבלה, לא צו אימוץ. בא הסעיף ואומר שההסכמה לא תהיה פחות מ7ימים. בא סעיף (ג) ואומר שיש חריגים. אין פה צו אימוץ. אם את חושבת שמדובר פה בצו אימוץ, אז תוציאי את צו האימוץ מכאן.

תמי סלע:


בסעיף של דרכי הסכמת ההורים היה את הדיון אם זה צריך להיות בפני בית המשפט או לא. ההחלטה שהתקבלה בוועדה זה שאם זה לא נעשה בפני בית משפט או בפני בית דין, אז צריכים להביא את זה לאישור של בית משפט או של בית דין תוך 48 שעות. פה אנחנו מדברים על החריג לעניין המועד, לא באופן כללי על דרכי הסכמה. 

היו"ר יצחק לוי:


יש כמה סעיפים שמדברים על מועד ההסכמה. מועד ההסכמה הוא לא פחות מ-7 ימים. אנחנו רוצים שבית המשפט ייתן את אישורו. אנחנו מבקשים שיהיה ניסוח שבמידה וההורים עצמם לא יכולים ללכת לבית המשפט בגלל סיבות של פיקוח נפש או בגלל סיבות אחרות, שיאמר שבית המשפט יוכל לקבל את זה בדרך אחרת.

זבולון אורלב

זה לאו דווקא פיקוח נפש. 

דוד רותם:

כל סעיף 8(ג) יגיע לבית המשפט.  

היו"ר יצחק לוי:

ההסכמה פה בוועדה הייתה שצריך מעורבות של בית המשפט לקבלת ההסכמה. אני מבקש שתנסחו את זה.

תמי סלע:

אנחנו ננסח את זה כך שנאפשר קבלת הסכמה.

היו"ר יצחק לוי:

אני מעדיף להרשות. 

ד"ר פרץ סגל:

השופט הולך לפעמים מחוץ לבית המשפט. 

היו"ר יצחק לוי:

אין לנו התנגדות לזה. אני מאוד מעריך שופטים שיוצאים למקום. 

תמי סלע:

העירו לי שב8ב(א)(1) צריך לכתוב שהוא יביא לידיעתו של ההורה. 

זבולון אורלב:

מה אם אותו הורה ישאל לגבי עזרה כלכלית וטיפולית סבירה?

מוריה בקשי:

אנחנו בוועדת ברנר חשבנו שצריך לעבות ולתת תוכן לסעיף של עזרה כלכלית סבירה. כיוון שלא הגענו לזה, השארנו את זה כמשהו שיפורט בעתיד לגבי שני הסעיפים. 

זבולון אורלב:

מה התשובה תהיה כשהיא תשאל אם היא תקבל 500 שקל בשביל לקנות חיתולים ומזון בסיסי? התשובה תהיה שלילית או חיובית? היא גם תשאל לגבי עזרה טיפולית.  

מוריה בקשי:

אחת הבעיות זה שבמדינת ישראל הטיפול בקהילה לא מוסדר. 

זבולון אורלב:

צריכים לומר דברים ברורים. 

היו"ר יצחק לוי:

העזרה הכלכלית והטיפולית משתנה מעת לעת. זה לא דבר קבוע. אנחנו מחוקקים את החוק ב2008. יכול להיות שב2010 יהיה משהו אחר. התשובה לשאלה הזאת לא צריכה לעכב את החקיקה בעניין הזה. תקנות בעניין הזה נצטרך להתקין כל שנה מחדש. השאלה אם זו הדרך. 

זבולון אורלב:

האם העזרה הכלכלית היחידה זה הזכויות הניתנות לאם חד-הורית? אם היא לא חד הורית, אז יש את קצבת הילדים, לא מעבר לזה.

מוריה בקשי:

יש לפעמים סיוע מסוים שניתן, כמו מועדוניות, פנימיית יום. 

זבולון אורלב:

אין שירותים קהילתיים לתינוקות.

היו"ר יצחק לוי:

אי אפשר להבטיח הבטחות ארוכות טווח. את לא יכולה להגיד לה שיש מועדוניות. מה, את מבטיחה לה שהבן שלה יהיה במועדונית? 

זבולון אורלב:

למעון יום את לא יכולה להבטיח לה אם היא לא עובדת.

היו"ר יצחק לוי:

אני חושב שנכון לפרט מה שיש. 

זבולון אורלב:

המילה "סבירה" מיותרת. 

היו"ר יצחק לוי:

אני מסכים למחוק את המילה "סבירה".

אורנה הירשפלד:

הנערה הבדואית מגיעה בדרך כלל עם כאבי בטן כאשר המשפחה יודעת שיש לה ציסטה. 

זבולון אורלב:

האם סוגיית הביטוח הלאומי כוללת גם את שירותי הרווחה?

ליאורה אברמוביץ:

הניסוח הזה נלקח מסעיף 13(7), שזה הסעיף של חוסר מסוגלות הורית.  חסרה פה המילה "לשיקומו". 

היו"ר יצחק לוי:

המילה הזאת לא מתאימה פה. קצבאות של הביטוח הלאומי זה חלק מהרווחה, זה חלק מהאינפורמציה שצריך לתת. אנחנו רוצים לתת את כל האינפורמציה לאימא או לאבא. הביטוח הלאומי זה חלק מהאינפורמציה שצריך לתת.

זבולון אורלב:

היא צריכה לדעת שאם היא חד- הורית היא תקבל כך וכך, אם היא נשואה היא תקבל כך וכך. 

אורנה הירשפלד:

נשים לא חותמות על הסכמת הורה לאימוץ בגלל מניעים כלכליים. יש את האופציה שהנערה תגדל את הילד, אבל יש גם את האופציה שפקיד סעד יפנה לבית המשפט לנוער להוצאת הילד. להגיד לה שיש אפשרות להיעזר אבל לא להגיד לה שיש אפשרות שרשויות הרווחה יפעילו את חוק הנוער או את סעיף 13, בעיני יש בזה חוסר הגינות. חסר לי משהו בניסוח הזה.

ד"ר פרץ סגל:


אנחנו באים ואומרים שאת מה שנאמר היום בחוק צריכים להודיע מראש.

היו"ר יצחק לוי:

אני מציע שיהיה כתוב "לרבות באמצעות קבלת עזרה כלכלית וטיפולית כקבוע בדין וכמקובל בשירותי הרווחה".  

דוד רותם:

פה מדובר בפקיד סעד שאליו פנה ההורה שמבקש למסור את ילדו לאימוץ. 

היו"ר יצחק לוי:

זה לא ניסוח מתאים. אני מציע שיהיה כתוב כך: "פקיד סעד המטפל בעניין מסירת ילד לאימוץ יפעל כמפורט להלן".

דוד רותם:


האם תשאירו לבדואית את האפשרות לגדל את הילד בכוחות עצמה? 

היו"ר יצחק לוי:

אנחנו מוסרים לה את כל המידע. אנחנו רוצים שכל מה שכתוב ב9 יתקיים. אני חושב שצריך להבהיר לה את הסכנות. אם העובד סוציאלי חושב שהיא בסכנה, אז צריך להבהיר לה את הסכנות. 

דוד רותם:

זאת אומרת שאין אפשרות לגדל את הילד בכוחות עצמה.

קולט אביטל:

אני לא חושבת שצריך להכניס את העניין של סכנות. אישה בסכנה יודעת שהיא בסכנה. לא צריך להכניס דבר כזה לחוק.

היו"ר יצחק לוי:

יש נערות שלא מבינות . אם לא נסביר לה ואחר כך ירצחו אותה זה ישב על המצפון שלנו. 

קולט אביטל:

הילדה הזאת לא הייתה מגיעה לבית חולים בטענה שיש לה ציסטה אם היא לא הייתה יודעת שהיא בסכנה. היא בוחרת לבוא וללדת ככה תוך כדי זה שהיא תעשה הכל כדי להיפטר מהילד כמה שיותר מהר.

היו"ר יצחק לוי:

יכול להיות שאישה שיולדת עוברת איזה שהוא שינוי ברגשות וברצונות. 

קולט אביטל:

אני יכולה להתקשר לילד הזה ולחיות בטרגדיה איומה. אני צריכה לבחור בין הילד למשפחה.

היו"ר יצחק לוי:

זאת הסיבה שצריך לומר לה. האם ב8ב קיימת האפשרות לבוא ולהגיד לאישה שבמצב כזה וכזה יוציאו את הילד בכוח?

תמי סלע:

כרגע זה לא קיים. 

אורנה הירשפלד:

אנחנו נוהגים לתת לאישה את קשת האפשרויות. אחת האפשרויות שהיא תגדל. אפשרות אחרת שהיא תחתום על הסכמת הורה לאימוץ על כל המשמעויות של זה. אם מדובר על בחורה שהיא נרקומנית, אז חובתי המוסרית להגיד לה שיכולה להיות אופציה שהיא לא תבחר באימוץ אלא בית המשפט. חסרה לי האפשרות לתת לה את האופציה.

היו"ר יצחק לוי:

אסור לרמות אותה. אם תבוא פקידת הסעד ולא תגיד לה את האופציה הזאת ולמחרת היא תקבל פסק דין מבית משפט לקחת בכוח זאת תהיה הרמאות הכי גדולה. 

זבולון אורלב:

בסעיף צריך להיות כתוב שאם לדעת פקיד הסעד יש אפשרות להפעיל את חוק הנוער, אז ראוי לומר זאת לאישה.

קולט אביטל:

האם אי אפשר לכלול את הכל בנוסח כללי שאומר להביא בפני הנערה את כל האופציות הקיימות?

היו"ר יצחק לוי:

אנחנו מעדיפים לפרט, כי אנחנו רוצים לוודא שהעובד אמר לה שהיא יכולה לגדל לבד או שהיא לא יכולה לגדל לבד.

מוריה בקשי:


כל העניין של להסביר את הסכנות זה לא תפקידו של פקיד הסעד. בעניין הזה האישה מבינה את הדברים. תפקידו של פקיד הסעד הוא לא לבוא ולהגיד לה שיותר כדאי לה להסכים. אפשר לכתוב את הסעיף ולהגיד שהוא יסביר לה את האפשרויות שבית המשפט יכריז על הילד כבר אימוץ, אבל  צריך לקחת בחשבון שיש לזה מחיר. עדיף שלא ייוצר לחץ של הסכמה. לבר אימוץ יש את העילות. בית המשפט בודק. 

היו"ר יצחק לוי:

אני חושב שצריך להשאיר את זה לשיקול הדעת של פקיד הסעד. אנחנו כתבנו נוסח שעונה על הדברים.

תמי סלע:

סבר פקיד הסעד שהנסיבות מצדיקות זאת, יביא לידיעת ההורה את האפשרות שבית המשפט יכריז על הקטין כבר אימוץ.

היו"ר יצחק לוי:

לא בכל מקרה, אלא אם הוא סבר שהנסיבות מצדיקות.

זבולון אורלב:

הייתי מוסיף את המילה "מיוחדות".

ד"ר פרץ סגל:


אני לא חושב שבשלב מקדמי פקיד הסעד צריך להיכנס לשאלה הזאת. 

היו"ר יצחק לוי:

לכן זה בסיבות מיוחדות.

ד"ר פרץ סגל:

הייתה אפשרות שבית המשפט יעשה את הדבר הזה. עכשיו זה לא יהיה ככה כי לבית משפט לא תבוא האם.

היו"ר יצחק לוי:

זה תלוי. יש גם היום מקרים שהיא לא באה. 

ד"ר פרץ סגל:

זאת הייתה אופציה אחת שהוועדה לא בחרה בה. אמרנו שמי שייקח את ההסכמה יהיה פקיד סעד. השאלה אם רצוי שזה יהיה אותו פקיד סעד שמעוניין לקחת ילדים למטרת אימוץ, או שזה צריך להיות פקיד סעד נפרד. פה אנחנו מערבבים את שתי הפונקציות. יש את פקיד הסעד מרשויות הרווחה שיכול להגיד מה הסכנות, ויש פקיד סעד שלוקח את ההסכמה. אני לא חושב שאותו פקיד סעד צריך לעשות את שני הדברים.

היו"ר יצחק לוי:

אותו פקיד סעד מהשירות למען הילד מציג את הדברים. אנחנו לא רוצים להביא לאותה אישה 5 פקידי סעד שכל אחד יסביר את הקטע שלו. יש פקיד סעד אחד שמדבר איתה. המדינה קבעה שזה פקיד הסעד של השירות למען הילד. אנחנו צריכים לקבוע מה אנחנו רוצים שהוא ידבר איתה. אנחנו אומרים שיש בעיה בכך שאנחנו כאילו מקבלים את ההסכמה קצת באיום. כשאתה בא לנערה, שהיא נערה תמימה שלא מכירה את החוקים, ואתה אומר לה להסכים כי אם לא ייקחו לה את הילד, אז זה איזה שהוא לחץ. יש נסיבות מיוחדות שלדעתנו כן צריך לומר את זה. יכול להיות שיש כאן עניין של אמירה. הנוסח הנכון הוא שזה לא דבר בשגרה, אלא רק בנסיבות מיוחדות. 

נועה ברודסקי-לוי:

אני מאוד חוששת לגבי ההשלכות שיהיו אחר כך. 

היו"ר יצחק לוי:

השאלה אם אנחנו סומכים על פקידי הסעד. בדרך כלל פקידת הסעד לא תגיד אלא רק בנסיבות מיוחדות.  אם אנחנו כותבים שזה יהיה בנסיבות מיוחדות, אז פקידת הסעד תדע שאם זה יגיע לבית משפט היא תצטרך לפרט את הנסיבות המיוחדות. 

אורנה הירשפלד:

מה ייחשב בעיניכם כנסיבות מיוחדות?

היו"ר יצחק לוי:

אנחנו לא מתיימרים להיות פקידי סעד. אתם תחשבו מה זה נסיבות מיוחדות.

תמי סלע:


סעיף 9 זה סעיף שמדבר על השלב של החתימה על כתב ההסכמה. זה השלב הפורמאלי שבו ניתנת ההסכמה. אנחנו דיברנו על מידע שפקיד הסעד נותן לגבי המשמעות של הליכי האימוץ. יש גם מידע בדבר המשמעויות המשפטיות והתוצאות המשפטיות של האימוץ. בגלל ההיבט הזה הוכנס העניין של המשפטן. בשלב של ההכנה המקדמית המשפטן לא נמצא. השאלה היא מתי ניתנים ההסברים המשפטיים. הבנתי שבפועל זה ניתן ברמה מסוימת של פירוט. השאלה אם 
רוצים לפרט בסעיף 3 את כל המשמעויות המשפטיות, או לפרט בסעיף 9 ששם זה השלב שהמשפטן נמצא. 

היו"ר יצחק לוי:

איך זה מתרחש? מה הפער בזמנים בין סעיף 8ב לסעיף 9?

אורנה הירשפלד:

מהרגע שאני מסבירה עד שאני מחתימה אני משתדלת שיעברו כמה ימים. 

היו"ר יצחק לוי:

שאלתי כי חששתי שההליך הוא מיידי. את אומרת שעוברים כמה ימים. אני חושב שכדאי להשאיר את זה בסעיף 8ב.  

מוריה בקשי:

חשוב שמעמד ההסכמה עצמו לא יהיה רק כשבאים לחתום. 

תמי סלע:

במקרה של סכנת חיים צריך להגיד להורה שהוא יצטרך לקחת חלק באיזה שהוא תהליך רפואי שקשור לילד.   

זבולון אורלב:

האם על הורה שלא מוסר את ילדו לאימוץ מוטלת חובה כזאת?

אדווין פרידמן:

ההורה הביולוגי נשאר בתמונה. 

היו"ר יצחק לוי:

הסבירות היא שההורה הביולוגי ייתן. לא צריך לכתוב את זה בחוק.

תמי סלע:

לא צריך לחייב אותו להסכים, אלא רק ליידע אותו.

זבולון אורלב:

האם צריך רשות בחוק לפנות אליו?

אורנה הירשפלד:

אנחנו בפרקטיקה עושים את זה. 

תמי סלע:

לעניין סעיף 9 . הדבר שסוכם עליו בישיבה הקודמת זה שההליך לא יהיה בפני בית משפט או בפני בית דין, אבל הוא יצטרך להיות מובא לאישור תוך 48 שעות. קיבלתי הערות מהנהלת בתי המשפט לגבי כך שהזמן מאוד קצר. כתבנו שבית המשפט ימנע מלהזמין את ההורה לדיון בפניו אם יש חשש שהדבר יפגע בטובת המאומץ. הטענה הייתה שהופכים את בית המשפט לחותמת גומי. 

היו"ר יצחק לוי:

איך ההכרזה על בר אימוץ מתנהלת היום? מה קורה כאשר יש הסכמה?

מוריה בקשי:

כשיש הסכמה מוותרים על כל ההליך ואז הפעם הראשונה שפוגשים את בית המשפט זה בבקשה לצו אימוץ.

היו"ר יצחק לוי:

פה אנחנו מחדשים הליך חדש. ההליך החדש אומר שצריך אישור הסכמה תוך 48 שעות.

זבולון אורלב:

זה חלק מהעניין שאנחנו אומרים שההורה לא יוכל לחזור בו.

היו"ר יצחק לוי:


אנחנו מסבכים פה את תהליך האימוץ בעוד שלב. לא רק שצריך להכין את האישה ולהביא משפטן שיאמר לה את כל הדברים, אלא לאחר כל זה צריך ללכת עם ההסכמה לצו אימוץ וכן הלאה. ההליך המשפטי הזה הוא הליך שמעמיס על המערכת, הוא הליך שלוקח זמן. השאלה מה הטעם בהליך הזה. 

ד"ר פרץ סגל:


זה שההורה מסכים לתת את ילדו לאימוץ זה עוד לא מנתק מבחינה משפטית את המחויבות והאחריות ההורית שלו לגבי הילד. לילד יש אפוטרופוס טבעי. צריך קביעה שיפוטית.

היו"ר יצחק לוי:

זה הצו.

ד"ר פרץ סגל:

הצו לא מנתק, הוא מחבר את הילד להורים החדשים.  

היו"ר יצחק לוי:

איך עד עכשיו ניתקת כשהייתה הסכמה?

ד"ר פרץ סגל:

המשמעות המשפטית היא שההורה יכול לחזור בו יותר, כי הוא אומר שאתמול הוא הסכים והיום הוא לא מסכים.

היו"ר יצחק לוי:

אני מציע להשאיר את ההליך הזה לעניין של החזרה מהסכמה. ההליך הזה קשור בצורה ישירה לחזרה מהסכמה, הוא לא תהליך בפני עצמו. כשנדבר על חזרה מהסכמה נראה אם יש מקום להליך הזה.  

זבולון אורלב:

הטענה הייתה שהסכמת ההורים זה הדבר הכי מהותי בכל שלב האימוץ. המהות של העניין זה הסכמת ההורים. אמרנו שאנחנו מסכימים לדבר הזה בתנאי שזה לא יהיה מכשול בתהליך האימוץ. על פי הבקשה של אנשי המקצוע אמרנו שזה יהיה תוך 48 שעות. 

היו"ר יצחק לוי:


רוב האימוצים לא הופיעו בפני שופט כי זאת בעיה. אנחנו באים ועוקפים את הדבר הזה ואומרים שבכל מקרה צריך ללכת לשופט. השופט יצטרך להגיד למה לא להזמין את ההורה. אני מבקש ש9(א)(2) יידון מחדש כשנדון על הסעיפים של חזרה מהסכמה.

ורד שמחי:


נניח שבין ההסכמה לצו האימוץ ההורה המסכים נפטר. מה שווה ההסכמה שלו? מה קורה בתקופה הזאת? מה קורה עם הירושה?

היו"ר יצחק לוי:

מה קורה היום?

ורד שמחי:

יש פה לקונה.

היו"ר יצחק לוי:


בואו לא נקשה על ההסכמה, בואו נקשה על החזרה. בואו נסכים שבהסכמה יש לקונה מסוימת של ניתוק הקשר. אנחנו לא רוצים להקל על החזרה.  

תמי סלע:

הסיפא של הסעיף אומר שפקיד הסעד והמשפטן יאשרו בחתימתם שההורה חתם לאחר שהבין את כל ההסברים. 

היו"ר יצחק לוי:

תכתבי שזה  לאחר שהוא הסביר להורה כמיטב יכולתו ובשפה ברורה.

הישיבה ננעלה בשעה  14:15

